REGULAMENTUL (UE) 2019/552 AL COMISIEI

din 4 aprilie 2019

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru azoxistrobin, biciclopironă, clormequat, ciprodinil, difenoconazol, fenpropimorf, fenpiroximat, fluopiram, fosetil, izoprotiolan, izopirazam, oxamil, protioconazol, spinetoram, trifloxistrobin și triflumezopirim din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),

întrucât:

(1) La 6 iulie 2018, Comisia Codex Alimentarius a adoptat noi limite maxime de reziduuri Codex (CXL-uri) pentru azoxistrobin, biciclopironă, clormequat, ciprodinil, difenoconazol, fenazaquin, fenpropimorf, fenpiroximat, flonicamid, fluopiram, flupiradifuronă, fosetil, imazamox, imazapir, izoprotiolan, izopirazam, oxamil, picoxistrobină, protioconazol, quinclorac, saflufenacil, spinetoram, tebuconazol, trifloxistrobin și triflumezopirim (2).

(2) În anexele II și III la Regulamentul (CE) nr. 396/2005 au fost stabilite limite maxime de reziduuri (LMR-uri) pentru substanțele respective, cu excepția biciclopironei și a triflumezopirimului, pentru care nu au fost stabilite LMR-uri specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul menționat.

(3) În conformitate cu articolul 5 alineatul (3) din Regulamentul (CE) nr. 178/2002 al Parlamentului European și al Consiliului (3), atunci când există standarde internaționale sau finalizarea lor este iminentă, ele se iau în considerare în elaborarea sau adaptarea legislației alimentare, cu excepția cazurilor în care aceste standarde sau părțile lor relevante ar fi mijloace ineficiente sau inadecvate pentru îndeplinirea obiectivelor legitime ale legislației alimentare sau a cazurilor în care există o justificare științifică sau a cazurilor în care ele ar avea drept rezultat un nivel diferit de protecție față de cel determinat ca fiind adecvat în Uniune. În plus, în conformitate cu articolul 13 litera (e) din regulamentul respectiv, Uniunea promovează coerența dintre standardele tehnice internaționale și legislația alimentară, asigurându-se, în același timp, că nivelul înalt de protecție adoptat în Uniune nu este diminuat.

(4) Uniunea a prezentat Comitetului Codex privind reziduurile de pesticide o rezervă (4) referitoare la CXL-urile propuse pentru următoarele combinații de pesticide/produse: biciclopironă (organe comestibile de mamifere); difenoconazol (fructe semințoase; orez); fenazaquin (toate produsele); fenpropimorf (banane); fenpiroximat (pere; castraveți; pepeni galbeni; ardei; boabe de cafea; fructe citrice; produse de origine animală); flonicamid (toate produsele); fluopiram (lapte; orez; mazăre uscată); flupiradifuronă (toate produsele); imazamox (toate produsele); imazapir (toate produsele); oxamil (castraveți; dovlecei); picoxistrobină (toate produsele); quinclorac (toate produsele); saflufenacil (toate produsele); spinetoram (avocado; prune; produse de origine animală); tebuconazol (toate produsele); trifloxistrobin (varză cu căpățână).

(5) Prin urmare, CXL-urile pentru azoxistrobin, biciclopironă, clormequat, ciprodinil, difenoconazol, fenpropimorf, fenpiroximat, fluopiram, fosetil, izoprotiolan, izopirazam, oxamil, protioconazol, spinetoram, trifloxistrobin și triflumezopirim, care nu figurează la considerentul 4, ar trebui să fie incluse în Regulamentul (CE) nr. 396/2005 ca LMR-uri, cu excepția cazurilor în care se referă la produse care nu sunt menționate în anexa I la regulamentul respectiv sau a cazurilor în care sunt stabilite la un nivel mai mic decât LMR-urile actuale. Respectivele CXL-uri sunt sigure pentru consumatorii din Uniune (5).

(6) În contextul unei proceduri de obținere a autorizației de utilizare pe mure, zmeură, afine, coacăze, agrișe și boabe de soc a unui produs de protecție a plantelor care conține substanța activă fosfonați de potasiu, a fost depusă o cerere de modificare a LMR-urilor existente pentru fosetil, în conformitate cu articolul 6 alineatul (1) din Regulamentul (CE) nr. 396/2005.

(7) În conformitate cu articolul 8 din Regulamentul (CE) nr. 396/2005, cererea respectivă a fost evaluată de statul membru în cauză, iar raportul de evaluare a fost transmis Comisiei.

(8) Autoritatea Europeană pentru Siguranța Alimentară (denumită în continuare „autoritatea”) a evaluat cererea și raportul de evaluare, analizând în special riscurile pentru consumatori și, în caz de relevanță, pentru animale și a emis un aviz motivat privind LMR-urile propuse (6). Autoritatea a transmis respectivul aviz solicitantului, Comisiei și statului membru și l-a pus la dispoziția publicului.

(9) Autoritatea a concluzionat că toate cerințele privind datele au fost îndeplinite și că modificările LMR-urilor cerute de solicitant sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Ea a ținut seama de cele mai recente informații privind proprietățile toxicologice ale substanței. Nici expunerea pe toată durata vieții la această substanță prin intermediul consumului tuturor produselor alimentare care pot să o conțină, nici expunerea pe termen scurt ca urmare a unui consum mare de produse relevante nu au indicat existența unui risc de depășire a dozei zilnice acceptabile sau a dozei acute de referință.

(10) Pe baza avizului motivat al autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Prin urmare, Regulamentul (CE) nr. 396/2005 ar trebui modificat în consecință.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 4 aprilie 2019. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf

Joint FAO/WHO food standards programme Codex Alimentarius Commission (Programul comun FAO/OMS privind standardele alimentelor, Comisia Codex Alimentarius). Apendicele II. Sesiunea 41. Roma, Italia, 2-6 iulie 2018.

(3) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

(4) Observațiile formulate de Uniunea Europeană pe marginea circularei Codex CL 2018/39-PR: https://ec.europa.eu/food/sites/food/files/safety/docs/codex_cac_41_cl_2018-39-pr.pdf

(5) Scientific support for preparing an EU position in the 50th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 50-a sesiuni a Comitetului Codex pentru reziduurile de pesticide (CCPR)]. EFSA Journal 2018;16(7):5306.

(6) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue levels for potassium phosphonates in certain berries and small fruits (Aviz motivat privind modificarea limitelor maxime existente de reziduuri pentru fosfonați de potasiu în anumite bace și fructe mici). EFSA Journal 2018;16(9):5411.